Oficiālais Vēstnesis L 151 , 18/06/1999 Lpp. 0012 - 0016



Komisijas Regula (EK) Nr. 1273/1999 (1999. gada 17. jūnijs), ar ko groza Regulu (EK) Nr. 2366/98, ar kuru nosaka sīki izstrādātus noteikumus olīveļļas ražošanas atbalsta sistēmas piemērošanai 1998./99., 1999./2000. un 2000./2001. tirdzniecības gadam EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1966. gada 22. septembra Regulu Nr. 136/66/EEK par eļļas un tauku tirgus kopīgo organizāciju [1], kurā jaunākie grozījumi izdarīti ar Regulu (EK) Nr. 1638/98 [2], un jo īpaši tās 5. panta 11. punktu, ņemot jo īpaši vērā Regulas (EK) Nr. 1638/98 4. pantu, ņemot vērā Padomes 1984. gada 17. jūlija Regulu (EEK) Nr. 2261/84, ar ko paredz vispārīgus noteikumus attiecībā uz atbalsta piešķiršanu par olīveļļas ražošanu un atbalstu olīveļļas ražotāju organizācijām [3], kurā jaunākie grozījumi izdarīti ar Regulu (EK) Nr. 1639/98 [4], un jo īpaši tās 19. pantu, (1) tā kā Komisijas Regulas (EK) Nr. 2366/89 [5] 3. panta 2. punkts paredz, ka deklarācijas saskaņā ar Komisijas Regulu (EEK) Nr. 3061/84 [6], kurā jaunākie grozījumi izdarīti ar Regulu (EK) Nr. 2455/97 [7], 1999./2000. un 2000./2001. tirdzniecības gada laikā jāaizstāj ar pilnīgu ražas deklarāciju; tā kā būtu jāļauj šo aizstāšanu atlikt; (2) tā kā Regulas (EK) Nr. 2366/89 5. panta 2. punkts attiecas uz programmu, kas apstiprināta saskaņā ar 4. pantu; tā kā būtu skaidri jānorāda, ka šī atsauce izdarīta uz 4. pantu Regulā (EK) Nr. 1638/98, ar ko paredz nosacījumus tiesībām pēc 2001. gada 31. oktobra saņemt atbalstu par papildu pēc 1998. gada 1. maija iestādītiem olīvkokiem; (3) tā kā, lai noteiktu Regulas (EEK) Nr. 2261/84 18. pantā minēto olīvu ražu un eļļas guvumu, ar minēto regulu 31. maiju nosaka kā beigu datumu attiecīgās informācijas nosūtīšanai, kas iedalīta homogēnās ražošanas zonās; tā kā tādēļ Regulas (EEK) Nr. 2366/98 6. pants būtu jāpielāgo; (4) tā kā Regulas (EK) Nr. 2366/98 8. pants paredz, ka eļļas spiestuvju krājumu uzskaites ikmēneša ziņojumi līdz desmitajai tā mēneša dienai, kas seko attiecīgajam mēnesim, jānosūta kompetentajai iestādei un, attiecīgos gadījumos, iestādei, kas atbildīga par pārbaudēm; tā kā praktisku administratīvu iemeslu dēļ atsevišķās dalībvalstīs šis beigu datums būtu jāatliek par vienu dienu; (5) tā kā Regulas (EK) Nr. 2366/98 9. panta 1. punkts paredz, ka iegūto olīvu atlikumu daudzums, kas noteikts, pamatojoties uz vienotu likmi, jāreģistrē krājumu uzskaitē par katru dienu; tā kā būtu jāizveido noteikumi minētās reģistrēšanas veikšanai uzskaitē pēc svara; (6) tā kā Regulas (EK) Nr. 2366/98 9. panta 2. punkta a) apakšpunktā minētā neatbilstošā terminoloģija būtu jāgroza; (7) tā kā Padome mainījusi olīveļļas tirgus kopīgo organizāciju uz pārejas laiku līdz 2000./2001. tirdzniecības gadam to ieskaitot; tā kā Komisijai jābūt maksimālam uzticamas ražošanas statistikas daudzumam un tai līdz 2001. gadam Padomei jānosūta priekšlikums par eļļas un tauku tirgus kopīgo organizāciju, ko piemēro no 2001. gada 1. novembra; tā kā šim nolūkam ir nepieciešams iegūt informāciju par olīvu ražu un olīveļļas ieguvumu ražotājās dalībvalstīs; tā kā, lai iegūtu iespējami precīzāko informāciju, kas ir tieši salīdzināma attiecībā uz visām attiecīgajām dalībvalstīm, no 1999./2000. tirdzniecības gada būtu jāievieš šo ieguvumu izvērtēšanas metode, kas ļauj veikt šādu salīdzināšanu; tā kā, lai iegūtu iespējami reprezentatīvākos rezultātus, jānosaka informācija par šādu metodi un reģionālajām teritorijām, uz kurām tā attiecas; (8) tā kā no 1999./2000. tirdzniecības gada darbs, kas saistīts ar ieguvumu izvērtēšanas metodi, jāiekļauj Regulas (EK) Nr. 2366/98 31. pantā minēto kontroles iestāžu darba grafikā; (9) tā kā šajā regulā paredzētie pasākumi ir saskaņā ar Eļļas un tauku pārvaldības komitejas atzinumu, IR PIEŅĒMUSI ŠO REGULU. 1. pants Regulu (EK) Nr. 2366/98 groza šādi: 1. Regulas 3. panta 2. punktā pirms vārdiem "1999./2000. tirdzniecības gada laikā" pievieno vārdus "ne vēlāk kā"; 2. Ar šādu tekstu aizstāj 5. panta 2. punkta otrās daļas otro ievilkumu: "— plānotā stādīšana attiecas uz papildu olīvkokiem, uz ko attiecas programma, kas apstiprināta saskaņā ar Regulas (EK) Nr. 1638/98 4. pantu, un tādējādi var saņemt atbalstu pēc 2001. gada 31. oktobra"; 3. Regulas 6. panta 3. punktā vārdus "vēlākais līdz 1999. gada 1. augustam," svītro; 4. Regulas 8. panta b) punkta otrajā ievilkumā vārdus "līdz desmitajai dienai" aizstāj ar vārdiem "ne vēlāk kā desmitajā dienā"; 5. Regulas 9. panta 1. punkta e) apakšpunktu aizstāj ar šādu: "e) iegūtos olīvu izspaidu daudzumus, kas noteikti pēc svara vai pamatojoties uz vienotu likmi"; 6. Regulas 9. panta 2. punkta a) apakšpunktā vārdu "izspiests" aizstāj ar vārdu "iegūts". 2. pants Regulu (EK) Nr. 2366/98 groza šādi: 1. Regulas 6. pantu aizstāj ar šādu pantu: "6. pants 1. Lai noteiktu Regulas (EEK) Nr. 2261/84 18. pantā minēto olīvu ražu un eļļas ieguvumu, ne vēlāk kā līdz attiecīgā tirdzniecības gada 31. maijam ražotājas dalībvalstis sniedz Komisijai šādu informāciju: a) par katru 3. punktā minēto homogēno zonu saskaņā ar minētajā punktā norādīto metodi attiecībā uz attiecīgo informāciju sniedz informāciju par: - vidējo olīvu ražu kilogramos no olīvkoka, kas ievākta eļļas ražošanai, - datiem, kas ļauj veikt parauga iedalījuma izvērtēšanu, kas pārraudzīta, lai novērtētu olīvu ražu reģionālā teritorijā; b) par katru 2. punktā minēto reģionālo teritoriju saskaņā ar minētajā punktā norādīto metodi attiecībā uz attiecīgo informāciju sniedz informāciju par: - vidējo olīvu ražu kilogramos no olīvkoka, kas ievākta eļļas ražošanai, un novērtējuma precizitāti, - vidējo to olīvkoku procentuālo daudzumu no visiem deklarētajiem kokiem, no kuriem olīvas novāktas eļļas ražošanai, un novērtējuma precizitāti, - vidējo neapstrādātas olīveļļas ieguvumu no kilograma olīvu un vidējo lampu olīveļļas, parastas neapstrādātas olīveļļas, neapstrādātas olīveļļas un ekstra kvalitātes dabiskas neapstrādātas olīveļļas procentuālo daudzumu, kas noteikts saskaņā ar 4. punktu; c) par katru attiecīgo dalībvalsti sniedz novērtējumu, kas pamatots uz a) un b) daļās minētajiem rezultātiem: - olīvu raža un olīveļļas daudzums no viena koka, no kura novākta raža, - to koku procentuālais daudzums un skaits, no kuriem novākta raža, - lampu olīveļļas, parastas neapstrādātas olīveļļas, neapstrādātas olīveļļas un ekstra kvalitātes dabiskas neapstrādātas olīveļļas procentuālo daudzumu un ražošanu. 2. Reģionālās teritorijas noteiktas pielikumā. Neierobežojot 28. pantu, paraugus no 100 uzņēmumiem pārrauga katrā reģionālā teritorijā, lai pārbaudītu ražas deklarācijas reģistrētu: - kopējo olīvkoku skaitu, no kuriem novākta olīvu raža olīveļļas ražošanai, - eļļas spiestuvēs nogādāto olīvu daudzumu. Informāciju reģistrē uz vietas pienācīgā laikā. Ja uzņēmums veic vairākas piegādes, vismaz viena no šīm piegādēm pakļauta pārbaudei uz vietas. Ievieš datu kvalitātes kontroles sistēmu. Neuzticamu informāciju aprēķinos neizmanto. Paraugus no pārraugāmajiem uzņēmumiem izlases veidā izvēlas no visiem lauksaimniecības uzņēmumiem, kas iesnieguši atbalsta pieteikumu vienā no diviem tirdzniecības gadiem, kuriem seko gads, attiecībā uz kuru ir novērtējama raža. Uzņēmumus stratificē pēc: - homogēnām zonām, kā noteikts 3. punktā, - apmēriem, - iespējamiem citiem kritērijiem, kurus dalībvalsts atzinusi par nepieciešamiem. Paraugu sagatavošana un paņemšana valsts līmenī notiek vairāku valsts iestāžu un, nepieciešamības gadījumā, Komisijas ekspertu klātbūtnē. Lai piešķirtu atbalstu, olīvu audzētājiem ir pienākums nepieciešamības gadījumā sadarboties, novērtējot ražu. 3. Homogēnās zonas nosaka dalībvalsts, jo īpaši ņemot vērā: - teritorijas ģeogrāfisko izvietojumu un agronomiskās īpatnības, - dominējošās šķirnes, olīvkoku vecumu un izplatītāko vainaga veidošanas veidu, - ierobežota skaita zonu nepieciešamību, kas ir pastāvīgas un nepārsniedz reģionālās teritorijas robežas. Dalībvalstis līdz attiecīgā tirdzniecības gada 1. janvārim Komisijai nosūta noteikto homogēno zonu sarakstu un aprakstu vai grozījumus, kas pienācīgi pamatoti, iepriekš noteiktā sarakstā. Katrā homogēnā zonā dalībvalstī dalībvalsts izveido paraugu ņemšanas plānu un metodi, kas ļauj ekspertiem novērtēt vidējo olīvu ražu no viena olīvkoka, no kura olīvu raža novākta eļļas ražošanai. Ja kopējā vidējā raža, ko novērtējuši eksperti attiecībā uz homogēnu zonu, reģionālās teritorijas līmenī nesakrīt ar ticamības intervālu attiecībā uz vidējo ražu, kas pamatota ar 2. punktā minēto uzņēmumu pārraudzību, ekspertu novērtējumu attiecīgi pielāgo. 4. Vidējo neapstrādātas olīveļļas ieguvumu no kilograma olīvu un dažādu kategoriju neapstrādātas olīveļļas procentuālo daudzumu nosaka, ņemot vērā rezultātus, ko par attiecīgo tirdzniecības gadu sniegusi apstiprināta eļļas spiestuve saskaņā ar 30. panta 1. punkta pirmajā daļā minēto dziļāko pārbaudi. Katras reģionālās teritorijas rezultātus aprēķina, ņemot vērā kopējo informāciju attiecībā uz pārbaudītajām eļļas spiestuvēm, ņemot vērā šo spiestuvju pārstrādāto olīvu daudzumu attiecīgajā teritorijā. 5. Dalībvalstis līdz attiecīgā tirdzniecības gada 1. janvārim, pamatojoties uz ekspertu novērtējumiem un informāciju par iepriekšējiem tirdzniecības gadiem, Komisijai nosūta sākotnējo olīvu ražas un olīveļļas ieguvuma novērtējumu katrā reģionālajā teritorijā."; 2. Šīs regulas pielikumu pievieno Regulai (EK) Nr. 2366/98. 3. pants Regulas (EEK) Nr. 2366/98 31. panta pirmo daļu aizstāj ar šo: "Ja iestādei uzticēts uzdevums veikt pārbaudes, kā noteikts šajā regulā, tā veic arī 6. pantā minētās reģionālās teritorijas olīvu ražas un olīveļļas ieguvuma novērtējumu. Šo darbu norāda iestādes darba grafikā, kas sastādīts saskaņā ar Regulas (EEK) Nr. 27/85 3. un 4. pantu." 4. pants Šī regula stājas spēkā septītajā dienā pēc publicēšanas Eiropas Kopienu Oficiālajā Vēstnesī. Tomēr 2. pantu piemēro no 1999. gada 1. jūlija un 3. pantu piemēro no 1999. gada 1. novembra. Šī regula uzliek saistības kopumā un ir tieši piemērojama visās dalībvalstīs. Briselē, 1999. gada 17. jūnijā Komisijas vārdā — Komisijas loceklis Franz Fischler [1] OV 172, 30.9.1966., 3025/66. lpp. [2] OV L 210, 28.7.1998., 32. lpp. [3] OV L 208, 3.8.1984., 3. lpp. [4] OV L 210, 28.7.1998., 38. lpp. [5] OV L 293, 31.10.1998., 50. lpp. [6] OV L 288, 1.11.1984., 52. lpp. [7] OV L 340, 11.12.1997., 26. lpp. -------------------------------------------------- PIELIKUMS 6. panta 2. punktā minētās reģionālās teritorijas SPĀNIJA 1. NUTS III "Haenas" reģions 2. Visi NUTS III "Granadas", "Malagas" un "Seviļas" reģioni 3. NUTS III "Kordovas" reģions 4. NUTS II "Kastīlijas-Lamančas" reģions 5. Visi NUTS II "Katalonijas" un "Valensijas" reģioni 6. NUTS III "Ekstremadūras" reģions ITĀLIJA 1. Visi NUTS III "Fodžas" un "Bari" reģioni 2. Visi NUTS III "Taranto", "Brindizi" un "Leče" reģioni 3. Visi NUTS III "Kozencas", "Krotones" un "Katandzaro" reģioni 4. Visi NUTS III "Vibo Valentijas" un "Redžo di Kalabrijas" reģioni 5. NUTS II "Sicīlijas" reģions 6. NUTS II "Kampānijas" reģions 7. NUTS II "Lacijas" reģions 8. NUTS II "Abruco" reģions 9. NUTS II "Toskānas" reģions GRIEĶIJA 1. NUTS III "Irakleio" reģions 2. Visi NUTS III "Lassithi", "Rethymni" un "Hanjas" reģioni 3. NUTS II "Peloponēsas" reģions 4. NUTS II "Rietumgrieķijas" reģions 5. NUTS II "Jonijas salas" reģions 6. NUTS II "Kontinentālās Grieķijas" reģions 7. NUTS III "Lesbas" reģions PORTUGĀLE 1. NUTS II "Alentežu" reģions 2. NUTS II "Ziemeļu" reģions 3. NUTS II "Centrālais" reģions FRANCIJA NUTS II "Provansa-Alpi-Azūra krasts" reģions --------------------------------------------------